kardosdrur/scandi-wiki huggingface dataset:
Dags Dato

Dags Dato er et journalistisk magasinprogram, der har været sendt på TV 2 siden 1998.

Den oprindelige udgave af Dags Dato blev sendt søndage kl. 20 og bestod overvejende af længere indslag, ofte af en afslørende, dybdeborende karakter samt baggrundshistorier. Programmet blev i mange år supplereret med en kortere nyhedsopdatering fra TV 2 Nyhederne og TV 2 Sporten.

Programmet havde fra 1998-2001 Mikael Kamber som vært, efterfulgt af Lotte Mejlhede, der var vært frem til 2002. Hun blev erstattet af Poul Erik Skammelsen, der var vært frem til 2007, hvor Cecilie Beck overtog værtsrollen. Sidste gang programmet blev sendt i sin oprindelige form var 25. november 2007.

Programmets sendetidspunkt var ofte sammenfaldende med nyere dansk drama på DR1, og det var faldende seertal, der i 2007 fik TV 2 til at droppe Dags Dato i sin oprindelige form.

Fra januar 2008 blev aktualitetsprogrammet Dags Dato Special med Poul Erik Skammelsen som vært og Jesper Nilausen som redaktør omdøbt til Dags Dato. Programmet der hidtil er sendt onsdag aften adskiller sig fra det oprindelige Dags Dato ved kun at behandle ét emne i hver udsendelse. 

Fra september 2010 sendes programmets tirsdag aften i bedste sendetid.

Kilder 

Tv-programmer fra TV 2 Danmark
Nyheds- og aktualitetsprogrammer fra Danmark
Danske tv-serier fra 1990'erne
Danske tv-serier fra 2000'erne
Danske tv-serier fra 2010'erne
Flemming og Berit

Flemming og Berit er en dansk komedieserie, produceret for TV 2 af Per Holst Film i 1994. Serien består af seks afsnit, er skrevet af Carl-Erik Sørensen og instrueret af Lone Scherfig.

I serien følger vi ægteparret Flemming (Peter Schrøder) og Berit (Søs Egelind), der lever et kedeligt, almindeligt liv. Berit er på jagt efter en ny mand, der skal have store brune øjne, mens Flemming går konkurs med sit firma og bliver ansat i skattevæsenet og får Ruth (Kirsten Lehfeldt) som sekretær – til Berits tydelige irritation. Flemming og Berit har to børn på henholdsvis 10 og 12 år, som vi hører meget om gennem serien, men aldrig ser.

Afsnit 
 Flemming og Berit på nye eventyr
 Flemming og Berit kommer ud for en hel masse
 Flemming og Berit i overhængende livsfare
 Flemming og Berit på krigsstien
 Flemming og Berit får det rigtigt skidt
 Flemming og Berit flytter hjemmefra

Serien er en fortsættelse af Jul i den gamle trædemølle fra 1990.

Medvirkende 
 Peter Schrøder (Flemming)
 Søs Egelind (Berit)
 Kirsten Lehfeldt
 Tommy Kenter
 Lisbet Lundquist
 Waage Sandø
 Morten Suurballe
 Niels Olsen
 Thomas Mørk
 Jess Ingerslev
 Ditte Gråbøl

Eksterne henvisninger 
 

Komedieserier fra Danmark

TV 2-serier
Danske tv-serier fra 1990'erne
Wild Horses

"Wild Horses" er en sang fra det engelske rock ‘n’ roll band The Rolling Stones, og den var fra deres 1971 album Sticky Fingers.

Historie 

Den blev skrevet af Mick Jagger og Keith Richards, og ”Wild Horses” skulle originalt været blevet skrevet af Richards, som reaktion over at han skulle forlade sin dengang spæde søn Marlon for at tage på tour med bandet . Selvom der også er rygter om, at Jagger skulle have skrevet store dele af sangen om, så den omhandlede enden på hans forhold til Marianne Faithfull. Jagger sagde selv i 1993:” Alle siger altid at den er skrevet omkring Marianne, men jeg tror ikke den var; det var godt og vel over på det tidspunkt. Men jeg var helt bestemt inde i den følelse .”

Indspilningerne til sangen forgik mellem december, 1969, og februar, 1970. Musikerne der indspillede var følgende. Jagger sang, mens Richards og Mick Taylor spillede elektriske og akustiske guitarer. Bass og trommer blev spillet af henholdsvis Bill Wyman og Charlie Watts, mens Jim Dickinson spillede sangens klaver. Koret var Jagger og Richards .

Udgivelse og efterfølgende 

Udgivet som den anden (kun i USA) single i juni, 1971, blev ”Wild Horses” nummer 28. på single charts.  Allerede året før var sangen dog udgivet i en countryversion på The Flying Burrito Brothers anden plade, ”Burrito Deluxe”.

Selvom den er populær til The Stones live shows er ”Wild Horses” kun blevet udgivet i en akustisk/live udgave på albummet Stripped. Den er desuden også at finde på opsamlingsalbummet Forty Licks fra 2002. Derudover findes den også på det opsamlingsalbum som ABKCO udgav fra den periode Hot Rocks

Den var dens populæritet som cover sang for andre artister, der i sidste ende ledte til at The Rolling Stoens genudgav den i 1996. "Wild Horses" er som sagt blevet coveret af mange artister som for eksempel: The Cranberries, The Sundays, Guns N' Roses, Bush, Tori Amos, Dave Matthews, Garbage, Charlotte Martin, og senest Alicia Keys, Adam Levine, Tre Lux, Iron & Wine og Stone Sour. The Sundays version blev brug i en Budweiser øl reklame tidligt i 1990'er.

I 2004 tildelte Rolling Stone denne sang en placering som nummer 334 på deres liste over de 500 bedste sange nogensinde .

Eksterne henvisninger 

 Officiel tekst 
 Facts om ”Wild Horses”

Referencer 

Rolling Stones-sange
Singler fra 1971
F.L. Bradt

Frederik Ludvig Bradt (16. juni 1747 i København – 15. januar 1829 i Førslev) var en dansk kobberstikker og arkitekt, bror til J.G. Bradt.
Han var søn af snedker Johan Just Bradt. Bradt gennemgik Kunstakademiet og fik dettes store guldmedalje som arkitekt, men opnåede som sådan næppe nok beskæftigelse, endsige navn, skønt han i 1789 opfandt ”en ny Søjleorden”, der imidlertid intet spor har efterladt sig. Han forsøgte sig også som maler, men uden held. Derimod var Bradt en habil tegner og ikke uden fortjeneste som kobberstikker, i hvilken egenskab han i 1786 blev medlem af Akademiet i København, en værdighed, han af ubekendte grunde få år efter nedlagde. Allerede tidligere havde han haft ansættelse som designer ved de kongelige uldmanufakturer og havde på den ringe løn, han i denne egenskab oppebar, giftet sig med Marie Louise Mayes (13. november 1779), hvis søster samme dag ægtede den navnkundige skuespiller Frederik Schwartz. hans hustru døde i en alder af 41 år, 16. december 1786. Bradt synes bestandig at have siddet i trange kår. I de første år af indeværende århundrede flyttede han til Hillerød, hvor han, lidende af øjensvaghed, der forhindrede ham i at arbejde, mulig har henlevet sine sidste år. Hans dødsår er ikke bekendt. I 1808 underskriver han i Hillerød en forloverattest, i 1811 var han endnu bosat i denne by, men han findes ikke nævnt i byens dødsprotokoller. Bradt var broder til kobberstikkeren Johannes Gottfred Bradt, der i en ung alder døde i Paris 25. oktober 1770.

Kilde 
 Denne artikel bygger hovedsaglig på F.J. Meiers Biografi  i 1. udgave af Dansk Biografisk Leksikon, Udgivet af C.F. Bricka, bind 2, side 582, Gyldendal, 1887-1905.

Eksterne henvisninger 
 

Kobberstikkere fra Danmark
Personer i Dansk Biografisk Leksikon
Medlemmer af Det Kongelige Akademi for de Skønne Kunster
Danskere i 1700-tallet
Danskere i 1800-tallet
Personer fra København
Arkitekter fra Danmark
Hans Clio

Hans Clio (Cleo) (1723 i København – 3. december 1785) var dansk maler.

Ekstern henvisning 
  

Malere fra Danmark
Personer fra København
Danskere i 1700-tallet
Porcelænsmalere
Ansatte ved Det Kongelige Danske Kunstakademi
Aiki-jo

Aiki-jo er en betegnelse for den kampsportsteknik med jō, som Morihiro Saito benyttede. Han underviste i Morihei Ueshibas gamle dojo i Iwama. 

Overordnet set består aiki-jo-pensummet af:
20 jo suburi
31 kata (+ modkata)
13 kata (+ modkata)
10 kumijo

Herudover findes et utal af variationer og forskellige awase-øvelser.

Japansk kampsport
Aiki-ken

Aiki-ken er en betegnelse for kampsportsteknikken til at bruge et nihontō, som Morihiro Saito benyttede, da han underviste i Morihei Ueshibas gamle dojo i Iwama. 

Overordnet set består aiki-ken-pensummet af:
7 suburi
3 awase øvelser (1., 5. og 7. awase)
5 kumitachi
Ki musubi no tachi (oto nashi no ken)

Herudover findes et utal af variationer.

Japansk kampsport
ZYB

ZYB var en gratis online tjeneste, der tillod brugerne at udføre backup af deres kontakt- og kalenderinformationer samt dele disse med andre på en overskuelig og hurtig måde. Firmaet blev grundlagt i august 2005 i København af de tre iværksættere Tommy Ahlers, Morten Lund og Ole Højriis Kristensen og den første betaversion af tjenesten blev lanceret i 2006.

I 2008 blev ZYB solgt til Vodafone, der relancerede tjenesten under navnet 360.com.

ZYB var baseret på SyncML, der tillod trådløs synkronisering. Tjenesten fungerede derfor over hele verden og kunne bruges med flere end 400 af de mest gængse mobilmodeller.

Siden ZYB blev lanceret i juni 2006 har brugere fra hele verden uploadet flere end 11 millioner (pr. november 2007) kontakter gennem zyb.com

Eksterne henvisninger 
 Officiel hjemmeside

Referencer 

Computervirksomheder i Danmark
Datalagringstjenester
Den frankofone litteraturpris

Den frankofone litteraturpris () er en litteraturpris, som uddeles af de fransktalende landes ambassadører i København til den bedste danske bog, der er udgivet på fransk i et givent år.

Prisen blev startet i 2001.

Prisvindere 
 2001, Solveig Balle, En Vertu de la Loi (Gallimard)
 2003, Jens Christian Grøndahl, Bruits du Coeur (Gallimard)
 2004, Leif Davidsen, La Femme de Bratislava (Gaïa)
 2005, Peter H. Fogtdal, Le Front Chantilly (Gaïa)
 2006, Alain Gnaedig, Karen Blixen La Ferme Africaine (Gallimard)
 2007, Michael Larsen, Le Pays de la Nuit (Bernardpascuito)
 2008, Bodil Bredsdorff, La fille Corneille (Thierry Magnier)
 2009, Helle Pryds Helle, Oh, Romeo (Gaïa)
 2012, Sissel-Jo Gazan, Les plumes du dinosaure (Le Serpent à plumes)

Referencer

Eksterne henvisninger 
 Prix Littéraire des Ambassadeurs de la Francophonie – officiel oversigt fra Prix-Littéraires.net 

Litteraturpriser fra Danmark
Fransk sprog
Etableret i 2001
Prinsenhof (Delft)

Het Prinsenhof (dansk: Prinsens hof) er et kommunalt museum i Delft i Holland. Det er beliggende på Sint Agathaplein (Dansk: Sankt Agathatorv) og var oprindeligt klosteret Sankt Agathe.

Historie 

Alyd Busers, (død 1409), var en rig enke i Delft. I slutningen af 1300-tallet sluttede hun og datteren Aechte sig til en religiøs gruppe. I 1403 erhvervede den et hus i Delft og oprettede et kloster i det, som de viede til Sankt Agathe (Agathe af Catania), som var skytshelgen for Aechte (Aechte er diminutiv for Agathe). Alyd Busers blev den første forstanderinde og Aechte den anden.

Gruppen voksede og klosteret blev udvidet flere gange. Det blev det vigtigste og rigeste inden for murene af det middelalderlige Delft.

Efter Reformationen opdeltes bygningen i løbet af anden halvdel af det 16. århundrede og brugtes til forskellige formål. En del af kapellet forblev kirke, og i den lange sydfløj boede stadig nogle klostersøstre. Det øvrige blev indrettet som hof for Vilhelm den tavse (også Vilhelm 1. af Nederlandene), som boede der regelmæssigt fra 1572 til 1584. Siden er bygningen kendt som Prinsenhof.

Vilhelm den tavse blev skudt og dræbt i bygningen af Balthazar Gérard i 1584. Kuglehullerne fra attentatet kan stadig ses i muren.

I 1657 blev Prinsenhof delvis ombygget til klædemagasin. Fra 1775 til 1807 husede den latinskolen. Komplekset blev restaureret mellem 1932 og 1951 for at blive kommunalt museum. Museet har et årligt besøgstal på ca. 60.000.

Delfts wallonske kirke ligger ved siden af Prinsenhof.

Eksterne henvisninger 
 Hjemmeside for Prinsenhof  

Museer i Nederlandene
Nederlandenes historie
Delft
Kurt Gerron

Kurt Gerron (født 11. maj 1897 i Berlin, født 28. oktober 1944 i Auschwitz) var en jødisk skuespiller og filminstruktør.

Gerron var soldat under 1. verdenskrig, hvor han blev alvorligt såret. Efter krigen blev han teaterskuespiller og medvirkede i flere af instruktøren Max Reinhardts forestillinger. Han medvirkede i biroller i flere stumfilm i 1920'erne og begyndte at instruere kortfilm i 1926.

I 1928 spilede han Tiger Brown i det berlinske teater Die Dreigroschenopers opsætning af Mack the Knife, der blev en international succes, og gjorde Gerron kendt ud over Tysklands grænser. Han fik sit folkelige gennembrud for sin rolle i Der blaue Engel i 1930, hvor han spillede overfor Marlene Dietrich.

Ved NSDAP's magtovertagelse i 1933 blev det forbudt jøder at arbejde i filmindustrien og Gerron forlod Nazityskland med sin familie og bosatte sig i Paris og senere i Amsterdam. Han fortsatte karrieren som skuespiller og instruktør i Amsterdam. Han blev tilbudt arbejde i Hollywood, men ønskede at forblive i Europa.

Efter Nazityskalands besættelse af Nederlandene, blev Gerron interneret i transitlejren Westerbork og blev herefter sendt til koncentrationslejren Theresienstadt, hvor han af SS blev tvunget til at instruere og opsætte kabaretten Karussell, hvor han også opførte nummeret Mack the Knife samt andre kompositioner af Martin Roman og andre internerede musikere og kunstnere.

I 1944 blev Gerron tvunget til at instruere en nazistisk propagandafilm, der var tiltænkt at skulle vises i neutrale lande som Sverige og Schweiz, og som skulle vise de "humane" forhold i Theresienstadt. Da optagelserne var færdige, blev Gerron og medlemmerne af jazzpianisten Martin Romans 'Ghetto Swingers' alle sendt med det sidste tog fra lejren til Auschwitz, hvor Gerron og hans hustru blev gasset straks ved ankomsten sammen med de øvrige medvirkende i filmen (bortset fra romaen og guitaristen Coco Schumann). Dagen efter gav Reichsführer SS Heinrich Himmler ordre til afvikling af gaskamrene.

Alle kendte kopier af Gerrons sidste film, der skulle have hat titlen Theresienstadt. Ein Dokumentarfilm aus dem jüdischen Siedlungsgebiet (alternativt Der Führer schenkt den Juden eine Stadt'') blev destrueret i 1945. I 1960'erne blev der i Tjekkoslovakiet fundet et ca. 20 minutters fragment af filmen.

Referencer

Eksterne henvisninger 

 

Filmproducere fra Tyskland
Ofre for Holocaust
Personer fra Berlin
Vildmark

Vildmark (eller ødemark) defineres som områder, der ikke er væsentligt forstyrret af menneskelig aktivitet. Vildmarker er ofte ørkner, fjeldegne, urskove, regnskove, stepper, tundraer eller taiga. I Danmark findes ingen vildmarker.

Vildmarken er ikke nødvendigvis ubeboet. Der kan bo urfolk, der ikke påvirker miljøet i væsentlig grad.

Ordets betydning 
Ordet vildmark kommer af den opfattelse, de fleste civiliserede samfund havde af naturen allerede før industrialiseringen, at uberørt natur var utæmmede, ufremkommelige, vilde steder, med vilde, hedenske, barbariske mennesker, vilde dyr og mange andre, både reelle og indbildte farer - kaos (uorden) i modsætning til kosmos (orden).

I dag, da vi har bedre forståelse for naturens sammenhænge på grund af naturvidenskaben, og véd at det er nødvendigt at indrette sig efter den og ikke bekæmpe den, ser helhedsbilledet anderledes ud. Derfor vælger mange i dag termen "ødemark" i stedet for "vildmark".

I Norge defineres "vildmark" som natur beliggende fem kilometer eller mere i luftlinje fra veje og større tekniske indgreb. I starten af 1900-tallet var omkring halvparten af Norges fastlandsareal vildmark; i januar 2013 kun 11,6 %. 

I IUCNs internationale naturfredningsstrategi er det  betegnelsen for  kategori Ib – Wilderness Area, hvor det defineres som store områder der ikke, eller kun i meget lille grad har været påvirket af mennesket; de skal have bevaret deres naturlige karakter og være uden permanent eller betydelig beboelse, og de skal være underlagt fredningsbestemmelser der sikrer bevarelsen af deres naturlige tilstand.

Ødemark kontra civilisation
De indfødte, som lever i ødemarken, eller de der færdes der for at dyrke vildmarksliv (det kunne være parkbetjente), har den opfattelse, at verdens storbyer er mere "vilde" end ødemarken. I byerne er er der mange flere ukontrollerbare, farefulde faktorer at tage i betragtning. Det kan være for eksempel hektisk trafik, kriminalitet, ghettoer, der for udenforstående kan virke truende. For den professionelle vildmarksvandrer kan man sige, at vildmarken først bliver vildmark i det øjeblik, hvor man kommer ud for en ulykke, der medfører overhængende livsfare, og man er langt fra livreddende hjælp.

Andre igen vil sige, at ødemarker ikke har nogen betydning for menneskets overlevelse og kun er til for at tilfredsstille en flok entusiaster, der romantiserer naturen og et for længst forgået livsgrundlag for urfolk.

Se også 
US Wilderness Areas

Referencer 

Natur
IUCN
Cliffhanger

"Cliffhanger" er en spændende afslutning på et tv-serie afsnit eller et kapitel i en bog eller en fortsat roman i et ugeblad. Gerne hvor hovedpersonen efterlades hængende i det yderste af neglene (på en skrænt) - deraf navnet - måske efter en dramatisk afsløring. Konceptet bruges i spændingsserier i håb om, at seeren hænger på til næste afsnit/sæson.

Cliffhangerens historie
Et tidligt eksempel på en cliffhanger findes i det episke græske digt Odysseen. I slutningen af bog 4 er skurken ved at iværksætte et bagholdsangreb for hovedpersonens søn, men før man finder ud af, hvad der sker, efter bagholdsangrebet går i gang, skifter fortællingen over til en beretning af hovedpersonens egne eventyr, man får derfor ikke at vide, hvad der sker med sønnen før langt senere i bogen.

Film
Tv-serier
Bøger
Fortællerteknik
Afmagt

Afmagt betyder, at man er uden magt. Begrebet udtrykker altså en fuldkommen grad af hjælpeløshed, der kan være fysisk, psykisk eller socialt betinget.

 Fysisk afmagt ses, når man er lammet, ligger i koma eller er gjort ubevægelig med magt (fængsling, lænkning, tortur).
 Psykisk afmagt findes, når man er underlagt tvangshandlinger, er grebet af angst eller er gjort rådvild med magt (sedativer, magi, psykisk tvang).
 Social afmagt har man, når man er offer for apartheid, er uden økonomiske midler eller er sat uden for samfundet med magt (fredløshed, retsløshed, statsløshed).

Det er oplagt, at der findes blandingsformer af disse tre typer afmagt, og at mange voldsudøvere netop betjener sig af metoder, som nedbryder en persons selvværd på alle disse områder. Fra meget tidlig tid har man været opmærksom på, hvor alvorligt det er at "falde i afmagt", og siden vedtagelsen af menneskerettighederne har man indarbejdet forbud mod at bruge afmagt som en metode til at knægte folk.

I mange landes lovgivning er det en skærpende omstændighed, hvis nogen udnytter en andens afmagt til at tiltvinge sig fordele i samværet med denne anden.

Følelser
Menneskerettigheder
Mustafa Barzani

Mustafa Barzani (Kurdisk:مسته فا بارزانی)(født 14. marts 1903, død 3. marts 1979) også kendt som Mullah Mustafa, var en kurdisk nationalistleder, og en af de mest velkendte politiske figurer i moderne Kurdisk politik. I 1946, blev han valgt som lederen af Kurdistans demokratiske parti (KDP) til at anføre den Kurdiske revolution mod de irakiske, og iranske regimer. Han var den primære politiske og militære leder af den Kurdiske revolution indtil hans død i Marts 1979. 

Hans søn Massoud Barzani er den nuværende leder af KDP.

Eksterne henvisninger 

Personer fra Kurdistan
Unimog

Unimog er en terrængående lastbil fremstillet af Mercedes-Benz, som i 1952 købte konstruktionen af firmaet Erhard & Söhne, der havde skabt den første model (70200) i 1947 som bl.a. skulle konkurrere med Lanz om markedet for traktorer.

Dens absolutte fordel i forhold til andre terrængående lastbiler er, at den forholdsvist let kan ombygges til et komplet andet formål. I visse modeller kan man således også flytte rattet. Imidlertid bygges den med en lavere lasteevne end almindelige lastbiler. Derfor anvendes den normalt også kun i områder, hvor dens store frihøjde og firehjulstræk vægter tungere end lasteevnen. Disse egenskaber afspejles også af det tyske navn "UNIversal-MOtor-Gerät", hvor Gerät betyder maskine.

Gennem årene er den blevet populær indenfor militæret, brandvæsener og landbruget over hele verden.

Eksterne henvisninger 

 Mercedes-Benz UK: Unimog
 Dansk Unimog Klub 
 Unimog Network International

Lastbilmodeller
Mercedes-Benz-modeller
Terrænkøretøjer
Guernica (maleri)

Guernica er et maleri af Pablo Picasso, som forestiller det bombardement, tyske fly foretog på den baskiske by Guernica under den Spanske borgerkrig den 26. april 1937. Det menes, at mellem 250 og 1.600 personer blev dræbt under angrebet. Maleriet måler 776 x 349 cm og udstilles i Museo Reina Sofia i Madrid.

Spaniens republikanske regering havde allerede bestilt et stort vægmaleri af Picasso til den spanske pavillon ved Verdensudstillingen i Paris i 1937. Maleriet havde været klar flere år før bombningen af Guernica. Oprindelig forestillede det blot en tyrefægtning, men det blev nu omdøbt og bearbejdet efter den 26. april, for at vise rædslerne ved luftbombardementet. Picasso tilfredsstillede på denne måde både sit eget behov for at protestere mod Francisco Francos krigsførelse og de ideologiske og politiske holdninger blandt hans samtids kunstneriske elite. Med værket udtrykte Picasso sin afsky over for al den smerte og død, som den militære ledelse havde forvoldt.
I en stor del af sit kunstneriske liv fortsatte Picasso sin kamp mod de reaktionære krafters kamp mod folket og kunstens død.

Guernica i nutidens kunst 
Guernica har inspireret kunstnere på mange måder. I 2010 skabte den danske maler Nadia Plesner det 32 m2 store maleri Darfurnica, som var en moderne udgave af Picasso s Guernica. Hvor Picasso havde den spanske borgerkrig og ødelæggelserne i byen Guernica som tema, valgte Nadia Plesner at rette opmærksomheden på folkedrabene i Darfur-regionen i Sudan. Nadia Plesners maleri vakte stor opmærksomhed og resulterede i en lang retssag mellem Nadia Plesner og den internationale modegigant Louis Vuitton.

Komposition 
I sin færdige form er Guernica et massivt sort og hvidt maleri, 3,5 m højt og 7,8 m bredt. Det er malet med oliefarve. Picasso havde ingen interesser i at lave et nonfigurativt billede, som ellers var det typiske hos hans samtidige, som fx Kazimir Malevich. Dette vægmaleri viser i stedet en scene fuld af død, vold, brutalitet, lidelse og hjælpeløshed, uden dog at portrættere den umiddelbare årsag til dette. De sort-hvide farver og intensiteten i billedet skal lede tankerne hen på avisbilleder. Den hvide figur længst til højre er med sine strakte arme inspireret af Goyas billede Den tredje maj 1808.

Referencer 

Malerier fra Spanien
Spaniens historie
Spanske borgerkrig
Guld FM

Guld FM – Radio Aura fra 2. marts 2009 – er navnet på to jyske radiostationer i henholdsvis Aalborg og Herning.

Formatet Guld FM er ejet af RadioNet, der også står bag blandt andet RadioNyhederne, SportsNyhederne og radiostationen Hit FM.

Radiostationer deler som udgangspunkt værter og har derfor fælles programmer. Men udsendelserne af RadioNyhederne er tilpasset lokalafdelingerne på hverdage, og reklamerne er opdelt separat på de forskellige stationer.

Guld FM spiller musik til en ældre målgruppe end søsterkanalen Hit FM, da kanalen primært henvender sig til de 25 til 50 årige. Musikken, der spilles, er både dansk og udenlandsk popmusik fra 1980'erne og frem til i dag.
I påsken 2006, 2007 og 2008 har Guld FM sendt den lytterbestemte hitliste 'Guld FM Top 500' – eller 'Guld FM Hall Of Fame' som hitlisten hed i 2008. 

I påsken 2006, 2007 og 2008 blev der på alle Guld FM stationerne sendt Guld FM Top 500, som er en hitliste med verdens 500 bedste sange. Listen er sammensat af radiostationernes lyttere efter en afstemning på Guld FMs hjemmeside.

Eksterne henvisninger 
 RadioNet 

Radiokanaler fra Danmark
Etableret i 2009
Nordjyske Medier